CELEX: 32011D0128
Language: hu
Date: 2011-02-24 00:00:00
Title: 2011/128/EU: A Bizottság határozata ( 2011. február 24. ) az Egyesült Királyság által Észak-Írország vonatkozásában kért eltérésnek a vizek mezőgazdasági eredetű nitrátszennyezéssel szembeni védelméről szóló 91/676/EGK tanácsi irányelv alapján való engedélyezéséről szóló 2007/863/EK határozat módosításáról (az értesítés a C(2011) 1033. számú dokumentummal történt)

25.2.2011   
            
            
               HU
            
            
               Az Európai Unió Hivatalos Lapja
            
            
               L 51/21
            
         A BIZOTTSÁG HATÁROZATA
   (2011. február 24.)
   az Egyesült Királyság által Észak-Írország vonatkozásában kért eltérésnek a vizek mezőgazdasági eredetű nitrátszennyezéssel szembeni védelméről szóló 91/676/EGK tanácsi irányelv alapján való engedélyezéséről szóló 2007/863/EK határozat módosításáról
   (az értesítés a C(2011) 1033. számú dokumentummal történt)
   (Csak az angol nyelvű szöveg hiteles)
   (2011/128/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a vizek mezőgazdasági eredetű nitrátszennyezéssel szembeni védelméről szóló, 1991. december 12-i 91/676/EGK tanácsi irányelvre (1) és különösen annak III. melléklete (2) bekezdésének harmadik albekezdésére,
   mivel:
   
               (1)
            
            
               Amennyiben egy tagállam évente és hektáronként a 91/676/EGK irányelv III. melléklete (2) bekezdése második albekezdésének első mondatában és a) pontjában meghatározott mennyiségtől eltérő mennyiségű szerves trágyát kíván felhasználni, a kérdéses mennyiséget objektív kritériumok – például a növénykultúrák hosszú vegetációs időszaka és nagy nitrogénfelvétele – alapján kell meghatározni oly módon, hogy az ne akadályozza az irányelv 1. cikkében meghatározott célok elérését.
            
         
               (2)
            
            
               2007. december 14-én a Bizottság elfogadta az Egyesült Királyság által Észak-Írország vonatkozásában kért eltérésnek a vizek mezőgazdasági eredetű nitrátszennyezéssel szembeni védelméről szóló 91/676/EGK tanácsi irányelv alapján való engedélyezéséről szóló 2007/863/EK határozatot (2), amelyben lehetővé tette Észak-Írország számára a legalább 80 % legelőt magukban foglaló gazdaságokban évi és hektáronkénti 250 kg, szerves trágyából származó nitrogén alkalmazását.
            
         
               (3)
            
            
               A 2007/863/EK határozatban engedélyezett eltérés 2009-ben megközelítőleg 150 észak-írországi gazdaságot érintett, ez az összes gazdaságnak közel 0,6 %-át, a teljes nettó mezőgazdasági területnek pedig körülbelül 1 %-át jelentette. A 2007/863/EK határozat 2010. december 31-én hatályát veszti.
            
         
               (4)
            
            
               2010. szeptember 23-án az Egyesült Királyság Észak-Írország vonatkozásában kérelmezte a Bizottságtól az eltérés időbeli hatályának kiterjesztését. A kérelem indokolást is tartalmaz, amely a 91/676/EGK irányelv III. melléklete (2) bekezdésének harmadik albekezdésében meghatározott objektív kritériumokon alapul.
            
         
               (5)
            
            
               Az Egyesült Királyság Észak-Írországra vonatkozóan a 2011 januárja és 2014 decembere közötti időszakra új cselekvési programot fogadott el, amely többnyire a 2010. december 31-ig tartó cselekvési program intézkedéseit viszi tovább, és amely Észak-Írország egész területén alkalmazandó.
            
         
               (6)
            
            
               Észak-Írország felszíni édesvizeire továbbra is jellemző a viszonylag alacsony nitrátkoncentráció; 2008-ban az átlagos nitrátkoncentráció a mérőállomások 99,7 %-ánál 25 mg NO3/l alatt maradt. 2005 és 2008 között az átlagos nitrátkoncentráció a felszíni édesvizek mérőhelyein rendszerint stagnált vagy csökkent, ideértve azokat a vízgyűjtőket is, ahol az eltérést igénybe vevő gazdaságok aránya a legnagyobb. A felszín alatti vizek átlagos nitrátkoncentrációja 2008-ban a mérőállomások 91,9 %-ánál 25 mg NO3/l alatt maradt, és a felszíni vizekhez hasonlóan állandó vagy csökkenő tendenciát mutatott.
            
         
               (7)
            
            
               2006 és 2010 között Észak-Írországban az állatállomány nagyságrendje a juh esetében mintegy 12,5 %-kal, a szárnyasok esetében 11,5 %-kal, a szarvasmarha esetében pedig 4,7 %-kal csökkent, míg a sertés esetében 9,8 %-kal nőtt. Észak-Írországban a gazdálkodási rendszer továbbra is elsősorban a legeltetésen alapul.
            
         
               (8)
            
            
               Az észak-írországi gazdaságokban termelt szerves nitrogén mennyisége a 2006–2010 közötti időszakban 6,4 %-kal csökkent, míg az egy hektáron alkalmazott szerves trágya mennyisége 4,7 %-kal csökkent. A szerves trágya használatára alkalmas területek 1,7 %-kal csökkentek. A szerves nitrogén Észak-Írországban elsősorban szarvasmarháktól származik, ezt követik a juhok, a szárnyasok és a sertések. A szerves nitrogén összmennyiségében megfigyelhető csökkenés javarészt a szarvasmarha-ágazat hanyatlására vezethető vissza. Az ágazaton belül a változást elsősorban a húshasznú tehenek és ivadékaik számának csökkenése okozza.
            
         
               (9)
            
            
               Az eltérés időbeli meghosszabbítása iránti kérelemben hivatkozott tudományos adatok, valamint azok az észak-írországi intézkedések, amelyek meghozatalára az Egyesült Királyság a 2011 januárja és 2014 decembere közötti időszakra vonatkozó cselekvési programjában kötelezettséget vállalt, arra engednek következtetni, hogy az eltérés engedélyezésének a 91/676/EGK irányelv szerinti feltételei – például a növénykultúrák hosszú vegetációs időszaka és nagy nitrogénfelvétele – továbbra is teljesülnek, és az eltérés nem akadályozza a szóban forgó irányelvben meghatározott célok elérését.
            
         
               (10)
            
            
               Annak érdekében, hogy az érintett legelőgazdaságok továbbra is élhessenek az eltérés lehetőségével, a 2007/863/EK határozat időbeli hatályát indokolt kiterjeszteni 2014. december 31-ig.
            
         
               (11)
            
            
               A Bizottsághoz eljuttatandó, a 2007/863/EK határozat szerinti jelentés benyújtási határidejét azonban az adminisztratív terhek csökkentése érdekében indokolt úgy módosítani, hogy az Egyesült Királyság egyetlen határidőt állapíthasson meg az Észak-Írországgal kapcsolatos összes jelentéstételi kötelezettségének teljesítéséhez.
            
         
               (12)
            
            
               Az e határozatban előírt intézkedések összhangban vannak a 91/676/EGK irányelv 9. cikke alapján létrehozott nitrátügyi bizottság véleményével,
            
         ELFOGADTA EZT A HATÁROZATOT:
   1. cikk
   A 2007/863/EK határozat a következőképpen módosul:
   
               1.
            
            
               Az 1. cikk helyébe a következő szöveg lép:
               „1. cikk
               A Bizottság az ebben a határozatban meghatározott feltételek mellett engedélyezi az Egyesült Királyság 2007. augusztus 10-i levelében Észak-Írország vonatkozásában kérelmezett, a 91/676/EGK irányelv III. melléklete (2) bekezdése második albekezdésének első mondatában és a) pontjában előírt mennyiségnél több szerves trágya felhasználására vonatkozó eltérést, valamint az eltérésnek a 2010. szeptember 23-i levélben kért meghosszabbítását.”
            
         
               2.
            
            
               A 8. cikk (1) bekezdésében az utolsó mondat helyébe a következő szöveg lép:
               „Ezeket a térképeket minden év júniusáig be kell nyújtani a Bizottsághoz.”
            
         
               3.
            
            
               A 11. cikk helyébe a következő szöveg lép:
               „11. cikk
               Alkalmazás
               E határozat a Nitrates Action Programme Regulation (Northern Ireland) 2010 keretében alkalmazandó.
               Ez a határozat 2014. december 31-én hatályát veszti.”
            
         2. cikk
   Ennek a határozatnak Nagy-Britannia és Észak-Írország Egyesült Királysága a címzettje.
   
      Kelt Brüsszelben, 2011. február 24-én.
      
         
            a Bizottság részéről
         
         Janez POTOČNIK
         
            a Bizottság tagja
         
      
   
   
      (1)  HL L 375., 1991.12.31., 1. o.
   
      (2)  HL L 337., 2007.12.21., 122. o.